|  |
| --- |
| DESCUBRE |



Amazon.com foi unha das empresas pioneiras no comercio electrónico. O seu fundador, Jeffrey Bezos, soubo ver con antelación en que se convertería internet nuns anos; estaba convencido da masificación da rede e a súa extensión a todos os mercados.

Jeff estudiou Enxeñería Eléctrica e Informática na Universidade de Princenton, onde se graduou en 1986. Traballou para unha compañía de fibra óptica e logo en Wall Street.

En 1995 decidiu probar sorte pola súa conta e, cunha inversión inicial de 300 000 dólares, fundou unha libraría online chamada Cadabra.com. Ofrecía un catálogo de libros de distintas editoriais a través da cal o público podía buscar os exemplares dispoñibles dentro do stock; unha vez que o cliente localizara o libro desexado, podía solicitalo directamente a través de internet.

Aquel proxecto tivo a súa primeira oficina no garaxe dunha casa alugada por Jeff e a súa muller Mackenzie en Seattle. Alí, instalaron os tres servidores cos que comezaron a traballar. Máis tarde viría o cambio de nome, asociado a unha época na que se difundían os listados das páxinas web, ordenados alfabeticamente, motivo polo cal Amazon comezou a aparecer nos primeiros lugares dos buscadores. En poucos meses, a web logrou máis de 2000 visitantes diarios, e ao ano seguinte conseguiu multiplicar por 25 dita cifra. Como consecuencia, Jeff Bezos ampliou o seu negocio á venda de CD, DVD, xoguetes, electrónica, zapatos, roupa, comida, etc.

|  |
| --- |
| COMENTAMOS E DEBATEMOS |

* Cal foi a idea emprendedora do creador de Amazon?
* Cal foi a clave do éxito? En que se diferenza do resto do que ofrecía o mercado da época?
* Que significa ter visión de futuro? Tivo Jeffrey Bezos visión de futuro?
* Que opinas de Amazon? Utilizaches algunha vez os seus servizos? Que vantaxes e inconvenientes lle ves?
* Bota unha ollada ás seguintes noticias e coméntaas co resto da clase:

<https://www.eldiario.es/internacional/theguardian/suelo-llegar-librero-milan-planta-cara-gigante-amazon_1_6493997.html>

<https://www.eldiario.es/economia/inspeccion-trabajo-concluye-3-000-repartidores-amazon-barcelona-madrid-son-falsos-autonomos_1_6292375.html>